RÅDETS FORORDNING (EF) Nr. 1064/1999

af 21. maj 1999

om forbud mod flyvninger mellem Det Europæiske Fællesskab og Forbundsrepublikken Jugoslaviens område og om ophævelse af forordning (EF) nr. 1901/98

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til fælles holdning 1999/318/FUSP af 10. maj 1999, fastlagt af Rådet på grundlag af artikel 15 i traktaten om Den Europæiske Union, om yderligere restriktive foranstaltninger over for Forbundsrepublikken Jugoslavien(1),

under henvisning til forslag fra Kommissionen, og

ud fra følgende betragtninger:

(1) Forbundsrepublikken Jugoslaviens og Republikken Serbiens vedvarende krænkelse af FN-sikkerhedsrådets resolutioner og deres yderligtgående og kriminelt uansvarlige politik, som omfatter undertrykkelse af egne borgere, udgør alvorlige overtrædelser af menneskerettighederne og den humanitære folkeret;

(2) Flyvninger mellem Fællesskabets og Forbundsrepublikken Jugoslaviens område bør derfor forbydes;

(3) en sådan foranstaltning henhører under anvendelsesområdet for traktaten om oprettelse af Det Europæiske Fællesskab;

(4) det er derfor navnlig med henblik på at hindre konkurrencefordrejning nødvendigt med EF-regler til gennemførelse af denne foranstaltning, for så vidt angår Fællesskabets område; i forbindelse med denne forordning anses dette område for at omfatte de af medlemsstaternes områder, hvor traktaten om oprettelse af Det Europæiske Fællesskab finder anvendelse, og på de betingelser, der er fastsat i nævnte traktat;

(5) der er behov for at tillade nødlandinger og flystart i tilknytning hertil og at tillade undtagelser for flyvninger med strengt humanitært formål;

(6) der er behov for, at Kommissionen og medlemsstaterne informerer hinanden om, hvilke foranstaltninger der træffes i medfør af denne forordning, og indbyrdes udveksler andre oplysninger vedrørende denne forordning, som de ligger inde med;

(7) Rådets forordning (EF) nr. 1901/98 af 7. september 1998 om forbud mod jugoslaviske luftfartsselskabers flyvninger mellem Forbundsrepublikken Jugoslavien og Det Europæiske Fællesskab(2) kan ophæves, da denne forordning bl.a. forbyder flyvninger foretaget af jugoslaviske luftfartsselskaber, uden at dette berører national lovgivning om, hvilke sanktioner der skal træffes i tilfælde af, at omhandlede forordning bestemmelser overtrædes -

UDSTEDT FØLGENDE FORORDNING:

Artikel 1

Start og landing på Det Europæiske Fællesskabs område forbydes for:

a) alle fly, der anvendes direkte eller indirekte af et jugoslavisk luftfartsselskab, som har hovedvirksomhed eller hjemsted i Forbundsrepublikken Jugoslavien

b) alle fly, som er indregistreret i Forbundsrepublikken Jugoslavien, medmindre de lovligt befinder sig i Det Europæiske Fællesskab på denne forordning ikrafttrædelsesdato

c) alle civile fly, dvs. et fly der anvendes til kommercielle eller private formål, hvis det er startet eller skal lande på Forbundsrepublikken Jugoslaviens område.

Artikel 2

1. Alle driftstilladelser til ruteflyvning mellem ethvert sted i Fællesskabet og ethvert sted i Forbundsrepublikken Jugoslavien tilbagekaldes hermed, og der udstedes ingen nye driftstilladelser.

2. Alle driftstilladelser til charterflyvning, hvad enten der er tale om en enkelt flyvning eller en række heraf, mellem ethvert sted i Fællesskabet og ethvert sted i Forbundsrepublikken Jugoslavien tilbagekaldes hermed, og der udstedes ingen nye driftstilladelser.

3. Der udstedes ingen nye driftstilladelser eller bevilges nogen fornyelse af bestående tilladelser, som sætter fly, der enten er registreret i Forbundsrepublikken Jugoslavien eller benyttes af jugoslaviske luftfartsselskaber, i stand til at flyve til og fra lufthavne i Fællesskabet.

Artikel 3

1. Artikel 1 finder ikke anvendelse på nødlandinger samt flystart i tilknytning hertil.

2. Uanset bestemmelserne i artikel 1 og 2 kan medlemsstaternes kompetente myndigheder i det enkelte tilfælde og efter konsultationsproceduren i stk. 3 tillade, at civile fly starter eller lander på Fællesskabets område, hvis disse myndigheder forelægges klart bevis for, at flyvningen til eller fra Forbundsrepublikken Jugoslaviens område tjener strengt humanitære formål.

3. De kompetente myndigheder i en medlemsstat, som agter at tillade start eller landing i overensstemmelse med stk. 2, meddeler de kompetente myndigheder i de andre medlemsstater og Kommissionen grunden til, at de agter at tillade den pågældende start eller landing.

Hvis en medlemsstat eller Kommissionen inden for en frist på en arbejdsdag efter modtagelsen af nævnte meddelelse forelægger medlemsstaterne eller Kommissionen klart bevis for, at den pågældende flyvning ikke tjener noget strengt humanitært formål, indkalder Kommissionen inden for en frist på en arbejdsdag efter nævnte forelæggelse af beviset til et møde med medlemsstaterne med henblik på konsultation herom.

Den medlemsstat, som agter at tillade starten eller landingen, må først træffe beslutning om denne tilladelse, enten hvis der ikke rejses indvendinger eller efter konsultationerne om det klare bevis på det af Kommissionen indkaldte møde. Gives der en sådan tilladelse efter mødet, meddeler den berørte medlemsstat de andre medlemsstater og Kommissionen, på hvilket grundlag den har truffet beslutning om at give tilladelsen.

Artikel 4

Intet i denne forordning må fortolkes på en sådan måde, at allerede eksisterende rettigheder for fly som omhandlet i artikel 1 begrænses, bortset fra landing og start på Fællesskabets område.

Artikel 5

Det er forbudt bevidst og forsætligt at deltage i aktiviteter, der direkte eller indirekte har til formål eller til virkning at omgå bestemmelserne i artikel 1 og 2.

Artikel 6

Hver enkelt medlemsstat fastsætter de sanktioner, der skal pålægges i tilfælde af overtrædelse af bestemmelserne i denne forordning. Sådanne sanktioner skal være effektive, forholdsmæssige og afskrækkende.

Indtil der om fornødent vedtages lovgivning herom, er de sanktioner, der pålægges i tilfælde af overtrædelse af bestemmelserne i denne forordning, dem, som medlemsstaterne har fastlagt i medfør af artikel 5 i forordning (EF) nr. 1901/98.

Artikel 7

Kommissionen og medlemsstaterne underretter hinanden om, hvilke foranstaltninger der træffes i henhold til denne forordning, og udveksler anden relevant information, som de råder over, og som har berøring til denne forordning, f.eks. om overtrædelser og håndhævelsesproblemer, nationale domstoles domme eller beslutninger truffet af relevante internationale fora.

Artikel 8

1. Kommissionen udarbejder en liste over de i artikel 3 omhandlede kompetente myndigheder på grundlag af medlemsstaternes oplysninger herom. Kommissionen offentliggør denne liste og ændringer hertil i De Europæiske Fællesskabers Tidende.

2. Kommissionen udarbejder, på grundlag af medlemsstaternes oplysninger herom, en liste over de fly, der som omhandlet i artikel 1, litra b), er indregistreret i Forbundsrepublikken Jugoslavien og lovligt befinder sig i Det Europæiske Fællesskab. Kommissionen offentliggør denne liste i De Europæiske Fællesskabers Tidende.

Artikel 9

Forordning (EF) nr. 1901/98 ophæves og erstattes med bestemmelserne i denne forordning.

Artikel 10

Denne forordning finder anvendelse:

a) på Fællesskabets område, herunder dets luftrum,

b) om bord på fly og skibe under en medlemsstats jurisdiktion,

c) på enhver person andetsteds, der er statsborger i en medlemsstat, og

d) på alle organer, der er oprettet eller stiftet i henhold til en medlemsstats lovgivning.

Artikel 11

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. maj 1999.

På Rådets vegne

H. WIECZOREK-ZEUL

Formand

(1) EFT L 123 af 13.5.1999, s. 1.

(2) EFT L 248 af 8.9.1998, s. 7. Forordningen er ændret ved Rådets forordning (EF) nr. 214/99 (EFT L 23 af 30.1.1999, s. 6).